《贺新凉 答随园先生除夕告存诗》
清代·孙云鹤

一纸飞书至。报随园、烟霞杖履，依然人世。梨枣思传多少客，挽住先生归辔。

正好在、红尘游戏。混沌初分老蝙蝠，问生时、谁识何年始。

郭璞算，虚言耳。

贺诗此日应千纸。想开缄、梅花风里，猿欢鹤喜。诗世界宽无历劫，如此神仙有几。

真别有、人间天地。明日岁华新又是，□壶中、甲子从头起。

松柏寿，自难纪。

作者简介：浙江仁和人，字兰友，孙云凤妹，县丞金玮妻。善画，工填词，兼长骈体文，与云凤齐名。